Mill-Erbgħa li għaddew beda jingħata servizz ġdid f’wieħed miċ-Ċentri tas-Saħħa għall-pazjenti li jieħdu l- warfarin .  Dan tħabbar mis-Segretarju Parlamentari għas-Saħħa Chris Fearne meta dalgħodu kien qed jieħu sehem f’TVAM.  Is-Segretarju Parlamentari qal li l-Gvern beda jadotta sistema ġdida ta’ kif isiru t-testijiet tad-demm fost 2% tal-Maltin li jbatu minn din il-kundizzjoni.  Spjega kif il-proċess qabel kienu jieħu madwar ġimgħa, iżda b’tagħmir ġdid li hemm fiċ-Ċentru tas-Saħħa tar-Rabat, il-pazjenti jistgħu jagħmlu t-test tad-demm biex jiċċekkjaw hux jieħdu doża tajba ta’ warfarin se jkunu jafu r-riżultat b’mod immedjat mit-tabib.  It-tabib Fearne ħabbar li dan is-servizz se jiġi estiż għaċ-Ċentri tas-Saħħa kollha l-oħra fiż-żmien li ġej. Fl-isfond tal-Jum Dinji tal-Infermiera, li qed jitfakkar illum, is-Segretarju Parlamentari Fearne u d-deputat Nazzjonalista Claudio Grech tkellmu dwar l-ingaġġ ta’ iktar infermiera fis-settur tas-saħħa.  It-tabib Fearne qal li għas-sentejn li ġejjin huma meħtieġa mal-400 infermier sabiex jiżdiedu s-servizzi mogħtija fl-Isptar Mater Dei u fost l-oħrajn jiġu ndirizzati l-kwistjonijiet tad-dewmien.  Semma per eżempju d-Dipartiment tal-Emerġenza, li  t-Tabib Fearne qal li sab li l-agħar sitwazzjoni kienet tirrigwarda pazjent li dam 19-il siegħa jistenna. Is-Segretarju Parlamentari Fearne qal li kull sena qed jiggradwaw mal-150 infermier, li iżda mhumiex biżżejjed biex jimlew il-postijiet battala b’mod immedjat.  Spjega kif qed jiġu mħajra jirritornaw infermiera rtirati u anke minn barra l-pajjiż saħansitra b’taħdidiet mal-korpi diplomatiċi Ewropej li hawn f’Malta bħall-Greċja u Spanja.   L-ingaġġ tal-infermiera qal qed isir ukoll b’taħdidiet mal-Unjin tal-Infermiera u l-Qwiebel (MUMN) bit-tama li l-infermiera jiżdiedu mhux biss fin-numru iżda wkoll b’tisħiħ fl-għodod użati u titjib fil-kundizzjonijiet tax-xogħol. Min-naħa tiegħu, ix- Shadow Minister għas-Saħħa sostna li l-Partit Nazzjonalista jaqbel li l-ingaġġ tal-infermiera għandha tkun prijorità.  Semma kif huwa meħtieġ taħriġ speċjalizzat biex iktar infermiera jkunu intiżi f’qasam partikolari.  Żied jgħid li din il-miżura għandha titqies f’perspettiva usa’ b’timijiet multidixxiplinari li jiffukaw fuq soluzzjonijiet innovattivi li jindirizzaw ukoll il-kura fil-komunità.  Is-Sur Grech qal ukoll li l-pjan tal-Gvern għas-saħħa għandu jinkludi miżuri fit-tul sabiex jindirizzaw il-problemi eżistenti tal-listi ta’ stennija.  Fosthom semma l-MRI, bis-Sur Grech argumenta li d-dewmien ġie ndirizzat b’soluzzjoni temporanja. B’reazzjoni, is-Segretarju Parlamentari Fearne wieġeb li l-kwistjoni tal-MRI ġiet indirizzata bi ftehim mal-privat li se jibqa’ validu sakemm jiġi nstallat l-appart ġdid tal-MRI fl-Isptar Mater Dei.  Qal li din l-miżura mhix temporanja minħabba li fis-sena li ġejja se jkollna t-tieni magna tal-MRI se jkun qed jindirizza d-dewmien fuq terminu indefinit.  L-intervista kollha li kien hemm dalgħodu f’TVAM tistgħu ssegwuha hawnhekk: // <![CDATA[ (function(d, s, id) { var js, fjs = d.getElementsByTagName(s)[0]; if (d.getElementById(id)) return; js = d.createElement(s); js.id = id; js.src = "//connect.facebook.net/en_GB/all.js#xfbml=1"; fjs.parentNode.insertBefore(js, fjs); }(document, 'script', 'facebook-jssdk')); // ]]>